《哭闵子善》
明代·曹臣

前年我作石城客，送君渡江买浮宅。
去年我却归山中，闻君又踏石城石。
今年人从石城来，曾说君躯病欲颓。
常想天涯瘦躯影，谁知削影投蒿莱。
嗟乎！闵生一死无不可，可怜老母家中饿。
面皮皱剥叠成文，泪滴欲流两边过。
自从儿作浪游子，倚闾望杀廿年矣。
尚谓无夫更有儿，有儿更向他乡死。
母乎母乎悲莫啼，四山崩裂风凄凄。
山崩风凄母不久，谁当掩儿又掩母。

作者简介：明徽州府歙县人，字荩之。尝取前人问答隽语，上起汉魏，下逮明人，分类编辑，仿《世说新语》，名《舌华录》。